कहा- अध्यादेश पर कांग्रेस रुख साफ करे, नहीं तो उसके साथ किसी मीटिंग में शामिल नहीं होंगे
Patna Opposition Meeting Update; महागठबंधन के सूत्रों के मुताबिक, बैठक में शामिल सभी दलों के नेताओं को बोलने का वक्त मिले, इसका खास ख्याल रखा गया है।
पटना में शुक्रवार को विपक्षी पार्टियों की पहली बैठक के बाद जॉइंट प्रेस कॉन्फ्रेंस में आम आदमी पार्टी के नेता अरविंद केजरीवाल शामिल नहीं हुए। वे प्रेस कॉन्फ्रेंस से पहले ही दिल्ली के लिए रवाना हो गए।
उनके जाने के बाद आम आदमी पार्टी ने स्टेटमेंट जारी करके कहा कि कांग्रेस केंद्र सरकार के काले अध्यादेश पर अपना रुख साफ करे, नहीं तो उनके साथ किसी भी बैठक में शामिल नहीं होंगे।
बिहार के मुख्यमंत्री निवास एक अणे मार्ग में हुई इस बैठक में 15 पार्टियों के नेता मौजूद रहे। ढाई घंटे की बैठक में कॉमन मिनिमम प्रोग्राम, सीट बंटवारे को लेकर चर्चा हुई। विपक्षी पार्टियों की अगली बैठक शिमला में 10 से 12 जुलाई के बीच हो सकती है।
सीएम आवास में जॉइंट प्रेस कॉन्फ्रेंस के दौरान मुख्यमंत्री नीतीश कुमार ने कहा कि अगली बैठक जल्द की जाएगी और इसी बैठक में अंतिम रूप दिया जाएगा कि कौन कहां से, कैसे लड़ेगा।
राहुल बोले- सभी पार्टी में थोड़े-थोड़े डिफ्रेंसेज
प्रेस कॉन्फ्रेंस के दौरान राहुल गांधी ने कहा-हिंदुस्तान की नींव पर हमला हो रहा है। BJP-RSS आक्रमण कर रही है। मैंने मीटिंग में कहा कि हम सब एक साथ खड़े हैं। सभी पार्टी में थोड़े-थोड़े डिफ्रेंसेज है, लेकिन एक साथ काम करेंगे। आज जो बातचीत की है, उसे अगली मीटिंग में और आगे बढ़ाएंगे।
ममता बोलीं- इस लड़ाई में खून बहाना पड़े तो बहाएंगे
ममता बनर्जी ने कहा- नीतीश कुमार ने बहुत अच्छे तरीके से मीटिंग का आयोजन किया है। पटना से ही जनआंदोलन शुरू होता है। दिल्ली में कई बार मीटिंग हुई, लेकिन उसका कोई निष्कर्ष नहीं निकला।
आज की मीटिंग में तीन चीजें क्लियर हुई। पहला हम एक है। दूसरी हम एक साथ लड़ेंगे। तीसरी जो भी पॉलिटिकल एजेंडा बीजेपी लाए, हमलोग साथ मिलकर उसका विरोध करेंगे।
इस लड़ाई में अपना खून बहाना पड़ा तो बहाएंगे। आज इतिहास का बड़ा दिन है।
AAP ने कहा-अध्यादेश को हराना बहुत जरूरी
AAP ने स्टेटमेंट जारी कहा कि केंद्र सरकार के काले अध्यादेश को हराना बहुत जरूरी है। पटना की बैठक में शामिल 15 दलों में से 12 दलों का प्रतिनिधित्व राज्यसभा से है। कांग्रेस को छोड़कर सभी 11 दलों ने केंद्र के अध्यादेश को लेकर AAP का समर्थन किया है। सभी 11 दलों ने यह कहा कि वे राज्यसभा में इसका विरोध करेंगे।
इन मुद्दों पर बात हुई:
उमर ने धारा 370 पर AAP के रुख पर आश्चर्य जताया
बैठक में जो जानकारियां निकलकर आई थीं, उनके अनुसार नेशनल कॉन्फ्रेंस के नेता उमर अब्दुल्ला ने धारा 370 हटाने पर आम आदमी पार्टी के रुख पर आश्चर्य जताया है। वहीं, सभी दलों ने केंद्र के अध्यादेश के खिलाफ केजरीवाल का समर्थन करने के लिए कांग्रेस से कहा है।
बैठक में 15 पार्टियों के 27 नेता शामिल
ओवैसी ने विपक्षी एकता बैठक में शामिल दलों पर सवाल उठाए
विपक्षी एकता बैठक पर AIMIM प्रमुख असदुद्दीन ओवैसी ने तंज कसा है। उन्होंने कहा- बैठक में शिवसेना है। क्या वे सेक्युलर हो गए हैं? दिल्ली के CM हैं। उन्होंने अनुच्छेद 370 को हटाए जाने पर भाजपा का समर्थन किया था। नीतीश कुमार हैं, जो NDA के तरफ से मुख्यमंत्री रहे हैं।
हम भी नहीं चाहते के 2024 में देश के प्रधानमंत्री मोदी बनें, लेकिन इन पार्टियों का ट्रैक रिकॉर्ड क्या है? कांग्रेस आगे रहना चाहती है, नीतीश प्रधानमंत्री बनने का ख्वाब देख रहे हैं।
ममता बनर्जी सबसे पहले लालू से मिलीं, पैर छूकर लिया था आशीर्वाद 
गुरुवार को पटना पहुंचने के बाद सबसे पहले ममता बनर्जी राबड़ी आवास पहुंची थीं। यहां उन्होंने लालू यादव से पैर छूकर आशीर्वाद लिया। हालांकि, उन्होंने बैठक में एजेंडा के सवाल पर कुछ भी बोलने से मना कर दिया। उन्होंने कहा कि हम लोग इकट्ठा होकर चुनाव लड़ेंगे। एक के खिलाफ एक लड़ेंगे।
बैठक से पहले पटना की सड़कों पर पोस्टर वार 
बैठक से पहले ही बिहार में पोस्टर वॉर शुरू हो गया है। महागठबंधन की तरफ से जहां विपक्षी दलों के स्वागत के पोस्टर लगाए गए हैं तो वहीं BJP की तरफ से पोस्टर लगाकर तंज कसते हुए विपक्षी नेताओं को ठग्स ऑफ हिन्दुस्तान कहा है। ये पोस्टर इनकम टैक्स गोलंबर और BJP कार्यालय के बाहर लगाए गए हैं।
पोस्टर में कई तरह के तंज भी कसे गए हैं। जैसे- एक पोस्टर में लिखा गया- हल्ला है हर ओर, बिहार में मिलेंगे सारे चोर' वहीं दूसरे पोस्टर में लिखा गया है 'लोकतंत्र के हत्यारे, आज किस मुंह से जेपी की धरती पर आ रहे हैं? क्या देश में फिर से इमरजेंसी लगाना चाहते हैं?
AAP ने पोस्टर लगा केजरीवाल को नीतीश से सतर्क रहने की सलाह दी 
वहीं पटना में एक और पोस्टर की चर्चा है। इसे आम आदमी पार्टी के कार्यकर्ताओं की तरफ से लगाया गया है। इसमें दिल्ली के CM अरविंद केजरीवाल को CM नीतीश कुमार से सतर्क रहने की सलाह दी गई है। साथ ही अरविंद केजरीवाल को PM कैंडिडेट बताया गया है।
विपक्षी एकता से जुड़ी ये खबरें भी पढ़िए...
12 राज्यों के क्षत्रप BJP का बिगाड़ सकते हैं खेल:185 सीटों पर क्षेत्रीय पार्टियों से मुकाबला, जानिए इन राज्यों की 328 सीटों का गणित..
BJP को देश की सत्ता से हटाने के लिए बिहार में शुक्रवार को महत्वपूर्ण विपक्षी एकता की बैठक होगी। इसमें 15 भाजपा विरोधी दलों के शामिल हो रहे हैं। सब कुछ ठीक-ठाक रहा तो 10 साल से अलग-थलग पड़े UPA का नए सिरे से गठन किया जा सकता है। इसमें कई नए दल शामिल होंगे, जिसका चेयरमैन गांधी परिवार या कांग्रेस से अलग नीतीश कुमार को बनाया जा सकता है। नए संयोजक के रूप में उनके नाम की घोषणा हो सकती है। पूरी खबर पढ़ें..
कभी इंदिरा हटाओ के लगते थे नारे:अब मोदी को हटाने की चल रही मुहिम, जानिए आंदोलनों का देश की राजनीति पर क्या हुआ असर
बिहार...एक ऐसा राज्य जिसकी भूमि ने न जानें कितने आंदोलनों, रैलियों को जन्म दिया है। यही वजह है कि यहां कि भूमि को आंदोलन की जननी कहा जाता है। महात्मा गांधी का चंपारण से अंग्रेजों के खिलाफ आंदोलन हो या फिर लोकनायक जय प्रकाश नारायण का इमरजेंसी के खिलाफ आंदोलन। दोनों का जन्म इसी धरती से हुआ। इन आंदोलनों ने उस समय सत्ता की नींव हिलाकर रख दी थी। इसके बाद जैसे आंदोलनों का एक दौर शुरू हो गया। इनमें पूर्व मुख्यमंत्री और राजद सुप्रीमो लालू प्रसाद यादव गरीब रैली की आज भी चर्चा होती है। पूरी खबर पढ़ें..